Ne̱ ga̱a va̱j soꞌ ga̱ nij síí cuneꞌ soꞌ,
ne̱ caꞌneꞌ soꞌ suun rihaan nij soꞌ a:
―Se̱ cavii soj chumanꞌ Jerusalén nihánj caꞌa̱nj soj maꞌ.
Tana̱nj na̱ꞌvi̱j soj caꞌna̱ꞌ se vaa cataꞌ tuꞌva Réj Yaꞌanj se vaa rque̱ soꞌ man soj,
nda̱a vaa cataj xnaꞌanj ma̱ꞌanj rihaan soj a.
ꞌO̱ se Juan roꞌ,
me síí cutaꞌ ne man yuvii̱ na u̱u̱n,
tza̱j ne̱ soj me se cata̱ꞌ ne nimán soj ga̱ maꞌa̱n Nimán Yaꞌanj rque do̱j güii ado̱nj ―taj Jesús rihaan nij síí cuneꞌ soꞌ a.
Ne̱ dan me se cunuu chre̱ꞌ nij síí cuneꞌ Jesús rihaan soꞌ,
ne̱ xnáꞌanj nij soꞌ man Jesús a:
―Señor,
ya̱j me se gu̱un chij uún níꞌ si̱j israelitá rihaan chiháán níꞌ,
qui̱ꞌyáá so̱ꞌ naꞌ ―taj nij soꞌ rihaan Jesús a.
Ga̱a ne̱ cataj Jesús rihaan nij soꞌ a:
―Yaꞌanj roꞌ,
me síí no̱ xcúún cachro̱n güii quiꞌya̱j soꞌ se vaa quiꞌya̱j soꞌ ado̱nj.
Né se‑su̱u̱n soj me suun yoꞌ maꞌ.
Tza̱j ne̱ asa̱ꞌ nanij Nimán Yaꞌanj catu̱u̱ soꞌ nimán soj,
ne̱ quiri̱ꞌ ndoꞌo soj rej nucua̱j,
ga̱a ne̱ gu̱un soj síí nata̱ꞌ snana̱j rihaan yuvii̱ ado̱nj.
Dan me se chumanꞌ Jerusalén do̱ꞌ,
nu̱ꞌ estadó Judea do̱ꞌ,
nda̱a chumanꞌ Samaria do̱ꞌ,
caꞌve̱e se nda̱a chumanꞌ ga̱nꞌ doj na̱j rihaan chumii̱ nihánj,
tza̱j ne̱ caꞌa̱nj soj nata̱ꞌ soj snana̱j ado̱nj ―taj Jesús rihaan nij soꞌ a.
Dan me se quisíj caꞌmii Jesús da̱nj rihaan nij soꞌ,
ga̱a ne̱ niꞌya̱j nij soꞌ man soꞌ,
ne̱ dan me se cavii soꞌ xta̱ꞌ,
quiꞌyaj Yaꞌanj,
ne̱ catúj soꞌ rque ngaa,
ne̱ ne caꞌve̱e queneꞌe̱n nij soꞌ man soꞌ a̱ maꞌ.
Dan me se niꞌya̱j uxrá nij síí cuneꞌ Jesús rej xta̱ꞌ rej va̱j Jesús,
ne̱ curuviꞌ vi̱j síí nu̱u̱ yatzíj catzi̱i̱ xꞌnúú nij soꞌ na̱nj ado̱nj.
Ga̱a ne̱ cataj ro̱j snóꞌo yoꞌ a:
―Me cheꞌé ꞌo̱ nicunꞌ soj si̱j cavii estadó Galilea niꞌya̱j soj xta̱ꞌ ga̱.
Jesús me se neꞌen soj se vaa cavii soꞌ quinanꞌ soꞌ xta̱ꞌ,
quiꞌyaj Yaꞌanj a.
Ne̱ ase vaa cavii soꞌ xta̱ꞌ roꞌ,
da̱nj quiꞌya̱j uún soꞌ nani̱j soꞌ caꞌna̱ꞌ soꞌ rihaan chumii̱ nihánj ado̱nj ―taj ro̱j síí nu̱u̱ yatzéj catzi̱i̱ rihaan nij síí cuneꞌ Jesús a.